**Par sabiedrības ar ierobežoto atbildību “Latvijas Nacionālais sporta centrs” valdes locekļa amata kandidātu atlases procesa rezultātiem**

Izglītības un zinātnes ministrija kā sabiedrības ar ierobežotu atbildību “Latvijas Nacionālais sporta centrs” (turpmāk – Sabiedrība) kapitāla daļu turētāja organizēja atklātu konkursu uz Sabiedrības valdes locekļa amatu ar kompetenci finanšu resursu pārvaldīšanā un administrēšanā, mārketinga un/vai sabiedrisko attiecību jautājumu vadības jomā, administratīvo jautājumu vai pakalpojumu attīstības jomās vai IT jomas projektu īstenošanā un/vai IT pakalpojumu attīstībā, to stratēģiskajā plānošanā vai īstenošanā Ar izglītības un zinātnes ministra rīkojumu tika izveidota nominācijas komisija šādā sastāvā:

• Līga Lejiņa – nominācijas komisijas priekšsēdētāja – Izglītības un zinātnes ministrijas valsts sekretāre (valsts sekretāres prombūtnē – valsts sekretāra pienākumu izpildītājs);

• Anda Mičule – nominācijas komisijas locekle – Izglītības un zinātnes ministrijas Sporta departamenta direktora vietniece;

• Inga Rozenberga – nominācijas komisijas locekle – Izglītības un zinātnes ministrijas Personālvadības nodaļas vadītāja;

• Dagnija Zepa – nominācijas komisijas locekle – Pārresoru koordinācijas centra Kapitālsabiedrību pārvaldības nodaļas konsultante;

• Baiba Zakevica – neatkarīgais eksperts ar balsstiesībām – Kultūras ministrijas valsts sekretāra vietniece attīstības un finanšu jautājumos;

• Klāvs Vasks – neatkarīgais eksperts ar balsstiesībām – biedrības “Latvijas Kamaniņu sporta federācija” prezidents;

• Mārtiņš Lazdovskis – neatkarīgais eksperts ar balsstiesībām – biedrības “Latvijas Motosporta federācija” prezidents;

• Raimonds Vējonis – novērotājs ar padomdevēja tiesībām – biedrības “Latvijas Sporta federāciju padome” viceprezidents.

Atklāts konkurss uz Sabiedrības valdes locekļa amatu tika izsludināts 2022. gada 4. oktobrī Nodarbinātības valsts aģentūras, Izglītības un zinātnes ministrijas, Sabiedrības un Pārresoru koordinācijas centra mājaslapā ar pieteikumu iesniegšanas termiņu līdz 18. oktobrim.

Sabiedrības valdes locekļa amatam tika izskatīti 24 kandidātu iesniegtie pieteikumi. Kandidāti uz Sabiedrības valdes locekļa amatu tika vērtēti 2 (divās) kārtās. Nominācijas komisija visus Sabiedrības valdes locekļa amata kandidātus novērtēja, balstoties uz nominācijas komisijas 2022. gada 30. septembra sēdē apstiprinātiem vērtēšanas kritērijiem.

Konkursa pirmajā kārtā nominācijas komisija vērtēja kandidātu atbilstību izvirzītajām prasībām (izglītība un darba pieredze, valodu zināšanas), pamatojoties uz kandidātu iesniegtajiem apliecinošajiem dokumentiem. Izvērtējot visus kandidātu pieteikumus, nominācijas komisija uz konkursa otro kārtu izvirzīja 11 kandidātus, kas atbilda izvirzītajām prasībām un bija iesnieguši attiecīgos dokumentus, un atbilstoši konkursa nolikumā noteiktajām prasībām tos noformējuši.

Kandidātiem, kuri tika izvirzīti konkursa otrajai kārtai, bija jāsagatavo savs stratēģiskais redzējums par Sabiedrības galvenajiem nākotnes izaicinājumiem, sniedzot ieskatu svarīgākajās prioritātēs un priekšlikumus to īstenošanai un iespējamos risinājumus kapitālsabiedrības darbībai ierobežotu resursu apstākļos.

Otro konkursa kārtu – darba interviju – veidoja daļēji strukturētā intervija, kandidātu prezentācija (*stratēģiskais redzējums*) un kandidātu kompetenču novērtēšana, lai izvērtētu kandidātu atbilstību vērtēšanas kritēriju noteiktajām prasībām, lai pārliecinātos par kandidātu profesionālajām zināšanām, novērtētu kandidātu kompetences, kā arī precizētu informāciju par kandidātu iepriekšējo darba pieredzi un uzdotu papildu jautājumus, kas pēc komisijas ieskatiem bija būtiski, lai izvērtētu kandidātu piemērotību amatam.

Nominācijas komisija, uzklausot visus kandidātus, pēc darba intervijām sniedza savu vērtējumu par kandidātu atbilstību izvirzītajām prasībām.

Apkopojot kandidātu vērtējumus konkursa divās kārtās, nominācijas komisija pieņēma lēmumu vakantajam Sabiedrības valdes locekļa amatam izvirzīt valsts kapitāla daļu turētājam galīgā lēmuma pieņemšanai divus atbilstošākos kandidātus, kas otrajā atlases kārtā bija ieguvuši visaugstāko punktu kopsummas rezultātu. Nominācijas komisija beidza savu darbu 2022. gada 30. novembrī, kad tika pieņemts gala lēmums par konkursa rezultātiem un iesniegts priekšlikums Sabiedrības valsts kapitāla daļu turētājam.